Pod Tatrami sa v piatok začne 42. ročník motoristického podujatia Rallye Tatry. Organizátori v tejto súvislosti upozorňujú na viaceré dopravné obmedzenia 24. a 25. júla.
POPRAD. Budú sa týkať mesta Poprad, ale aj obcí Liptovská Teplička, Šuňava, Vikartovce, Kravany, Spišské Bystré či Hranovnica.
Ako informoval riaditeľ podujatia Stanislav Hanzeli, obyvatelia Popradu i jeho návštevníci musia počítať s dopravnými obmedzeniami už vo štvrtok 23. júla večer od 21:00 do polnoci a v piatok od 21:00 do 1:30 na ceste prvej triedy 1/18 a na Partizánskej ulici v smere na Svit .
V sobotu 25. júla pôjde o obmedzenia na trase Šuňava – Vikartovce. Cesta bude uzavretá od 7:45 do 10:00, od 10:20 do 12:00 a od 13:20 do 15:15.
Rovnako bude uzavretá cesta medzi obcami Spišské Bystré a Hranovnica od 8:15 do 10:25, od 10:50 do 12:25 a od 13:50 do 15:40. Obchádzka bude možná cez Spišský Štiavnik, Hôrku a Švábovce.
Po začiatku uzávierky už podľa organizátorov nebudú môcť priaznivci motoristického športu vyjsť so svojím vozidlom na trať a obsadiť divácke miesto.
Dbať na pokyny usporiadateľov
"Upozorňujeme divákov, že časy otvorenia úsekov sú orientačné, vjazd do otvoreného úseku bude regulovať traťový komisár, ktorého pokyny je nutné rešpektovať. V prípade nehody súťažiacich alebo inej závažnej udalosti môže ostať úsek rýchlostnej skúšky trvale uzatvorený počas celej súťaže," uviedol Hanzeli.
Presný harmonogram uzávierky ciest nájdu záujemcovia aj na internetovej stránke podujatia rallyetatry.sk.
Organizátori zároveň odporúčajú divákom sledovať rely z vopred označených bezpečných stanovíšť, ktoré by mali zaujať v dostatočnom predstihu.
"Diváci okolo trate sú povinní rešpektovať bezpečnostné predpisy, dbať na pokyny usporiadateľov a traťových komisárov. Svojím chovaním nesmú ohroziť priebeh akcie, bezpečnosť svoju ani iných osôb," varuje Hanzeli, podľa ktorého môže práve dobrá divácka kulisa a podpora pomôcť zdarnému priebehu súťaže.